प्रसृत अर्धविवृत अग्रस्वर

प्रसृत अर्धविवृत अग्रस्वर (open-mid front unrounded vowel) एक प्रकार की स्वर ध्वनी होती है जिसका प्रयोग कुछ भाषाओं को बोलने में होता है। अन्तर्राष्ट्रीय ध्वन्यात्मक वर्णमाला में इसे ɛ के चिन्ह द्वारा प्रदर्शित करा जाता है। हिन्दी में इसे "ऍ" के वर्ण के प्रयोग से लिखा जाता है।

नामार्थ 
 प्रसृत (unrounded) - ऐसे स्वर जिनके उच्चारण में होंठों को गोल नहीं किया जाता।
 अर्धविवृत (open-mid) - ऐसे स्वर जिनके उच्चारण में जिह्वा विवृत स्वर और मध्य स्वर के बीच की जगह स्थित होती है।
 अग्र (front) - ऐसे स्वर जिनके उच्चारण में जिह्वा मुख में, बिना व्यंजन ध्वनी बनाए जितनी आगे हो सके उतनी होती है।

उच्चारण 

यह स्वर उच्चारण में 'ए' और 'ऐ' के बीच का स्वर है। उदाहरण के लिए, अंग्रेज़ी के तीन शब्दों को देखा जा सकता है:
 ए: इसका प्रयोग "pain" (अर्थ: दर्द) शब्द में होता है, जिसे 'पेन' उच्चारित किया जाता है। इसे अ॰ध॰व॰ में /pen/ लिखा जाता है।
 ऍ: इसका प्रयोग "pen" (अर्थ: क़लम) शब्द में होता है, जिसे 'पॅन' उच्चारित किया जाता है। इसे अ॰ध॰व॰ में /pɛn/ लिखा जाता है।
 ऐ: इसका प्रयोग "pan" (अर्थ: तवा) शब्द में होता है, जिसे 'पैन' उच्चारित किया जाता है। इसे अ॰ध॰व॰ में /pæn/ लिखा जाता है।

हिंदी शब्दों में ऍ की ध्वनि का प्रयोग 
हिंदी शब्दों में भी 'ऍ' की ध्वनि इस्तेमाल होती है लेकिन इसे प्रथानुसार लिखा नहीं जाता। हिंदी में अक्सर यदि 'ह' से पहले 'अ' की ध्वनि हो तो मानक रूप से उसे 'ऍ' उच्चारित किया जाता है। उदाहरण के लिए:
 कहना: आधुनिक मानक हिंदी में इसका उच्चारण 'कॅहना' होता है।
 रह: आधुनिक मानक हिंदी में इसका उच्चारण 'रॅह' होता है।
 शहर: इसका मानक उच्चारण 'शॅहॅर' होता है।
 नहटौर: यह उत्तर प्रदेश के बिजनौर ज़िले का एक नगर है जिसे 'नॅहटौर' उच्चारित किया जाता है और अंग्रेजी में लिप्यन्तरण करके 'Nehtaur' लिखा जाता है।

यदि इन्हें 'ऍ' की बजाए अन्य ध्वनि से बोला जाए तो उसे क्षेत्रीय लहजा माना जाता है:
 कहना - यदि इसे वास्तव में 'अ' से उच्चारित किया जाए तो इसे पूर्वी हिंदी लहजा समझा जाता है। मानक हिंदी के साथ-साथ, अमिताभ बच्चन अपनी फ़िल्मों और गानों में इसका प्रयोग अक्सर किया करते थे।
 केहना - यदि इसे 'ए' से उच्चारित किया जाए तो इसे गुजराती लहजा समझा जाता है। अंग्रेज़ी में इस से सम्बंधित एक ग़लती "हॅलो" (hello) को "हेलो" (helo) उच्चारित करना है।
 कैहना - यदि इसे 'ऐ' से उच्चारित किया जाए तो इसे पंजाबी लहजा समझा जाता है, हालांकि इसमें अक्सर 'ह' की ध्वनि भी हट जाती है (यानी शब्द 'कैना' सा प्रतीत होता है)।

ग़लत उच्चारण 
अंग्रेज़ी के मूल के शब्दों में 'ऍ' की ध्वनी का उच्चारण 'ए' करने से ग़लतफ़हमियाँ हो सकती है। मसलन "डू यू हैव अ पॅन" ("do you have a pen", अर्थ: "क्या तुम्हारे पास कलम है") को ग़लती से "डू यू हैव अ पेन" ("do you have a pain", अर्थ: "क्या तुम्हें कोई दर्द हो रहा है") कहने से प्रशन का पूरा अर्थ ही बदल जाता है।

हिन्दी और मराठी में अंतर 
'ऍ' और 'ऐ' के प्रयोग हिन्दी और मराठी में भिन्न होते हैं। मराठी में (पूर्वी हिंदी की तरह) 'ऐ' का उच्चारण 'अइ' से मिलता संयुक्त स्वर (डिप्थाँग) होता है। उदाहरण के लिए मराठी में 'बैल' को 'बइल' और 'ऐनक' को 'अइनक' से मिलता हुआ पढ़ा जाता है। ठीक ऐसा ही पूर्वी हिन्दी क्षेत्रों में होता है। मराठी में 'ऍ' का प्रयोग मानक हिन्दी के 'ऐ' स्वर के बराबर होता है।

इन्हें भी देखिये 
 ऐ, ए
 देवनागरी
 अन्तर्राष्ट्रीय ध्वन्यात्मक वर्णमाला

सन्दर्भ 

अर्धविवृत स्वर
अग्र स्वर
प्रसृत स्वर